Document ID: 32006D0615

KOMISJONI OTSUS,
13. september 2006,
millega antakse ajutine heakskiit Ühendkuningriigi süsteemidele lammaste ja kitsede identifitseerimiseks ja registreerimiseks kooskõlas nõukogu määrusega (EÜ) nr 21/2004
(teatavaks tehtud numbri K(2006) 4086 all)
(Ainult ingliskeelne tekst on autentne)
(2006/615/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. detsembri 2003. aasta määrust (EÜ) nr 21/2004, millega kehtestatakse lammaste ja kitsede identifitseerimise ja registreerimise süsteem ja muudetakse määrust (EÜ) nr 1782/2003 ning direktiive 92/102/EMÜ ja 64/432/EMÜ, (1) ja eelkõige selle artikli 4 lõiget 2,
ning arvestades järgmist:
(1)
Määruses (EÜ) nr 21/2004 on sätestatud lammaste ja kitsede identifitseerimise ja registreerimise süsteemide kehtestamise eeskirjad. Selles nähakse ette, et põllumajandusettevõtte loomad tuleb identifitseerida nimetatud määruses kindlaksmääratud ajavahemiku jooksul.
(2)
Lisaks on määruses (EÜ) nr 21/2004 sätestatud, et lambad ja kitsed tuleb identifitseerida esimese ja teise identifitseerimisvahendiga, mis on ette nähtud nimetatud määruses. Selles on sätestatud, et kuni 1. jaanuarini 2008 võib teise identifitseerimisvahendi asendada nimetatud määrusele vastava ja komisjoni heakskiidetud süsteemiga, välja arvatud ühendusesisese kaubandusega hõlmatud loomade korral.
(3)
Seega peavad ühendusesisese kaubandusega hõlmatud lambad ja kitsed olema täielikult kooskõlas määrusega (EÜ) nr 21/2004. Nimetatud määruse artikli 4 lõike 2 punktis b on sätestatud, et sellised loomad tuleb identifitseerida teise identifitseerimisvahendiga, mille pädev asutus on heaks kiitnud ja mis vastab nimetatud määruse lisa A jao punktis 4 loetletud tehnilistele omadustele.
(4)
Komisjoni 17. augusti 2005. aasta otsusega 2005/617/EÜ, millega ajutiselt tunnustatakse Suurbritannias ja Põhja-Iirimaal, Ühendkuningriigis, lammaste ja kitsede identifitseerimise ja registreerimise süsteemi määruse (EÜ) nr 21/2004 artikli 4 lõike 2 punkti d kohaselt, (2) on antud ajutine heakskiit nimetatud süsteemidele kuni 30. aprillini 2006. Nimetatud otsuses on ete nähtud, et kahe süsteemi heakskiit tuleb kontrollimisi arvestades uuesti läbi vaadata 31. jaanuariks 2006.
(5)
Komisjon teostas koostöös Ühendkuningriigiga kohapealseid kontrollimisi, et hinnata nimetatud süsteemide toimimist ja kontrollida Ühendkuningriigi neid süsteeme käsitlevate kohustuste täitmist. Ühendkuningriigi lõpparuanne ja vastuvõetav tegevuskava on nüüd olemas ning neid arutati toiduahela ja loomatervishoiu alalises komitees.
(6)
Ühendkuningriik on võtnud endale kohustuse tegeleda nimetatud süsteemide tomimise hindamiseks läbiviidud kohapealsete kontrollimiste käigus kerkinud küsimustega ning eelkõige viia lõpule kavandatud tegevuskava, võttes kõik vajalikud meetmed ja tugevdades süsteeme vastavuse tagamiseks määrusega (EÜ) nr 21/2004 enne 31. detsembrit 2006.
(7)
Seepärast tuleks Suurbritannia ja Põhja-Iirimaa süsteemid lammaste ja kitsede identifitseerimiseks ja registreerimiseks uueks ajutiseks perioodiks heaks kiita, et lubada lammaste ja kitsede teise identifitseerimisvahendi asendamist kõnealuse süsteemiga, välja arvatud ühendusesisese kaubandusega hõlmatud loomade puhul.
(8)
Kaubandushäirete vältimiseks peaks ajutine heakskiit Suurbritannia ja Põhja-Iirimaa süsteemidele lammaste ja kitsede identifitseerimiseks ja registreerimiseks olema tagasiulatuv alates 30. aprillist 2006, et hõlmata süsteemide kogu rakendamisperioodi.
(9)
Pädev asutus peaks teostama asjakohaseid kontrollimisi kohapeal, et kontrollida lammaste ja kitsede identifitseerimise ja registreerimise süsteemide nõuetekohast rakendamist.
(10)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesolevaga kiidetakse heaks nõukogu määruse (EÜ) nr 21/2004 artikli 4 lõike 2 punktiga c ettenähtud lammaste ja kitsede identifitseerimise ja registreerimise süsteemid, mida Ühendkuningriik rakendab Suurbritannias ja Põhja-Iirimaal, ajavahemikuks 1. maist 2006 kuni 30. juunini 2007.
Artikkel 2
Ilma et see piiraks määruse (EÜ) nr 21/2004 artikli 10 lõike 1 punkti a kohaldamist, tagab Ühendkuningriik, et pädev asutus teostab kohapeal asjakohaseid kontrollimisi igal aastal, et loomapidajad järgiksid lammaste ja kitsede identifitseerimise ja registreerimise süsteemide nõudeid, nagu on osutatud artiklis 1.
Artikkel 3
Käesolev otsus on adresseeritud Suurbritannia ja Põhja-Iiri Ühendkuningriigile.
Brüssel, 13. september 2006

Labels: 7
0
18
6